Ødegaard svarte på stikk fra profil: – Jeg var for redd
(Sheffield United-Arsenal 0–6) Sky Sports-ekspert Jamie Carragher spøkte med Martin Ødegaard (25) etter Arsenals storseier mot Sheffield United. Ødegaard scoret det første målet i 6–0-triumfen og ble kåret til banens beste spiller. – Det var en glimrende prestasjon fra Arsenal og deg i dag, Martin. Jeg så bare ikke fotografen på banen? sier Carragher i Sky Sports’ intervju med Ødegaard etter kampen - med henvisning til scenene etter seieren mot Liverpool i februar. Da kritiserte Carragher den norske kapteinen for å ha benyttet seg av kameraet til klubbfotograf Stuart MacFarlane i feiringen. – Jeg visste det kom. Ha-ha-ha. Jeg var for redd til å gjøre det i dag! Så jeg gikk rett inn (i garderoben), sier Ødegaard og ler. Storseieren mot Sheffield United bidrar til at Arsenal (+45) har bedre målforskjell enn Liverpool (+39) og Manchester City (+35), men de to tittelutfordrerne er fortsatt henholdsvis to og ett poeng foran på tabellen. Søndag møtes nettopp Liverpool og Manchester City, hvor minst ett av lagene kommer til å avgi poeng. Med uavgjort i storoppgjøret på Anfield, kan Arsenal overta ligaledelsen hvis de vinner hjemme mot Brentford lørdag kveld. – Hver kamp er avgjørende nå, sier Ødegaard. Til Viaplay forteller 25-åringen at laget hadde godt av en liten pause rundt jul. Siden 20. januar har Arsenal vunnet syv strake Premier League-matcher. – Vi slet litt før juletider. Vi trengte å komme litt bort fra hverandre, hvile litt og jobbe med noen detaljer i spillet. Vi fant en fin miks med å ha litt fri og trene hardt. Det har sett bra ut etter det. Han er ikke redd for noe om dagen. – Vi vil spille og dominere fullstendig hver gang, forteller drammenseren. Han har vært involvert i 12 mål denne Premier League-sesongen. Seks av dem er egne scoringer. 11 runder gjenstår før ligatittelen skal deles ut. – Vi viser kvaliteten vi har. Det er veldig tøft og tett i toppen, men vi elsker den «fighten» her. Vi nyter det. Vi skal fortsette.
Martin Ødegaard (25) ble kåret til banens beste i Arsenals 6–0 seier over Sheffield United. Etter kampen spøkte Sky Sports-ekspert Jamie Carragher med Ødegaard om fotografering etter seieren mot Liverpool i februar. Arsenal kjemper om Premier League-tittelen med Liverpool og Manchester City